1Jetoh Barita Bahalap tahiu Yesus Kristus, Anak Hatalla. 2Barita Bahalap te manampara sama kilau je inyurat awi Nabi Yesaya, kalotoh, " 'Jetoh Ie sarohangku,' koan Hatalla; 'Aku manyoho ie mananselo Ikau, mangat ie manatap jalan Akam.' 3Aton oloh je mantehau hong padang pasir, 'Keleh manatap jalan akan Tuhan; parata kare jalan je handak ihoroi Awie.' " 4Sama kilau je tarasurat te, kalote kea maka lembut Yohanes hong padang pasir. Ie mampandoi oloh tuntang mansanan barita bara Hatalla. "Keton musti hobah bara kare dosan keton tuntang musti impandoi mangat Hatalla mampun keton," koan Yohanes. 5Kare oloh bara tanah Yuda tuntang lewu Yerusalem uras haguet mahining auh Yohanes. Ewen mangaku kare dosan ewen, tuntang Yohanes mampandoi ewen hong Sungei Yordan. 6Yohanes mahapan pakaian bara bulon onta. Peteng kahange bara upak meto, tuntang panginae sangkalap tuntang mado. 7Ie mansanan barita toh, "Limbah aku toh, kareh dumah oloh je labih hai bara aku. Aloh sontop mengkak talin sapatun Ayue bewei, mahin aku dia patut. 8Aku mampandoi keton hapan danum, tapi Ie kareh mampandoi keton mahapan Roh Hatalla." 9Hong katika te Yesus dumah bara Nasaret intu tanah Yuda, tuntang Yohanes mampandoi Ie huang Sungei Yordan. 10Sana Yesus lumpat bara sungei te, Ie mite langit buap tuntang Roh Hatalla mohon sama kilau burong dara akan hunjun Yesus. 11Limbah te tarahining auh Hatalla mansanan, "Ikau toh anak-Ku je inyinta-Ku. Ikau je manyanang atei-Ku." 12Limbah te Roh Hatalla mimbit Yesus akan padang pasir. 13Epat puluh andau katahie Ie aton intu hete, iningkes awi setan. Kare meto baliar aton kea hinje Dengae intu hete, tuntang kare malekat mandohop Ie. 14Limbah Yohanes inamean akan huang penjara, Yesus haguet akan Galilea, tuntang mambarita Barita Bahalap intu hete. 15Koan Yesus, "Wayah Hatalla marentah jari tokep. Keleh keton hobah bara kare dosan keton, tuntang keleh percaya dengan Barita Bahalap je bara Hatalla!" 16Katika Yesus mananjong hong saran Danau Galilea, Ie mite due oloh palauk, iete Simon dengan andie Andreas. Ewen metoh te malauk hong danau mahapan jala. 17Yesus hamauh dengan ewen, "Has omba Aku. Aku handak majar keton manjala olon." 18Balalu hemben te kea ewen malihi jalae palus omba Yesus. 19Yesus marajur tanjonge palus mite tinai due biti oloh hampahari je beken, iete Yakobus tuntang Yohanes, ewen te anak Sebedeus. Ewen aton huang arut, tuntang metohe mangambuah jalae. 20Yesus balalu mantehau ewen. Tuntang ewen malihi bapae huang arut dengan kare oloh je duan upah dengae. Palus ewen haguet omba Yesus. 21Yesus tuntang kare murid Ayue sampai hong lewu Kapernaum. Sana andau Sabat sampai, Yesus tame akan huma sombayang tuntang nampara majar. 22Kare oloh je mahining auh Ayue jungun tagal cara Ie majar. Basa Ie majar dengan pangaroh, dia sama kilau kare guru agama. 23Hong katika te ije biti oloh je iname awi roh papa tame akan huma sombayang, tuntang mangkariak, 24"O Yesus, oloh Nasaret, narai je handak iawim dengan ikei? En ikau dumah handak marusak ikei? Aku katawan eweh ikau: ikau, Sarohan je barasih bara Hatalla!" 25"Suni!" koan Yesus marentah roh te, "Balua ikau bara oloh toh!" 26Maka roh papa te manyangit manggerek oloh te, limbah te mangkariak, balalu balua bara oloh te. 27Kakare oloh paham hengan, sampai ewen hamauh sama arepe, "Hau, narai toh? Ije ajar taheta! Hapan pangaroh tuntang kuasa Ie marentah kare roh papa balua, tuntang ewen te mamenda Ie!" 28Maka barita tahiu Yesus hanjulo tayap akan hapus tanah Galilea. 29Yesus tuntang kare murid Ayue malihi huma sombayang te, tuntang haguet akan human Simon ewen due Andreas. Yakobus tuntang Yohanes haguet kea hayak ewen. 30Empo Simon je bawi metohe badarem huang ekae batiroh. Jadi metoh Yesus tuntang kare murid Ayue tame akan huang huma te, hal te jari insanan akan Yesus. 31Maka Yesus manalih empo Simon je bawi te, tuntang mimbing lengee, palus mandohop mampahingkat ie. Maka dareme te palus nihau tuntang ie kea manampara mandohop ewen. 32Halemei tinai limbah matanandau belep, kare oloh mimbit kakare oloh je haban tuntang je iname awi setan manalih Yesus. 33Kare oloh hapus lewu te hakarimpong intu baun huma te. 34Palus Yesus mampakeleh kare oloh je buah sepsimpan ampin panyakit, tuntang kea maharak kare setan. Ie jaton manalua kare setan te hakotak, basa ewen katawan eweh Ie te. 35Hanjewu andau ijee tinai, metoh magon hewo-hewok, Yesus misik palus haguet bara huma. Ie haguet akan eka je benyem intu luar lewu, tuntang balakudoa hete. 36Tapi Simon dengan kare kawale haguet manggau Ie. 37Tuntang limbah ewen sondau Ie, ewen hamauh, "Kare oloh uras manggau Bapa." 38Tapi Yesus tombah, "Has itah marajur jalanan itah akan kare lewu beken tokep lakau hetoh. Aku kea musti bahotbah huang kare lewu te, basa jete kea tintun kahimatku akan hetoh." 39Tagal te Yesus haguet akan hete-hete hong hapus Galilea, tuntang bahotbah hong kare huma sombayang tuntang maharak kare setan. 40Ije biti oloh je buah panyakit kulit je bakaike-ikeh dumah manalih Yesus. Oloh te mandeko utute tuntang hamauh, "Amon Bapa handak, Bapa olih mampakeleh aku." 41Yesus masi mite oloh te. Maka Ie manggayap oloh te sambil hamauh, "Aku handak, toh keleh ikau!" 42Hemben te kea panyakite nihau tuntang ie keleh. 43Palus Yesus manyoho ie haguet dengan auh pampingat toh: 44"Awas, ela manyarita akan eweh bewei, tapi lius, talih imam tuntang laku dengae uka ie manukas ikau toto jari keleh. Tagal kakeleh ayum te, keleh ikau manyarah parapahm manumon je irentah awi Moses, kilau bukti akan kare oloh ije ikau toh toto-toto jari keleh." 45Tapi oloh te haguet tuntang jaton tende-tende manyarita taloh je manjadi te hong hete-hete sampai Yesus dia olih gitan tara-tarang tame lewu. Ie baya melai hong luar lewu intu eka je benyem. Tapi oloh harajur ih manalih Ie bara hete-hete.
bjn_Latn